Revelasyon 15 | Labib lo Enternet | New World Translation
Revelasyon 15:1-8
Set lanz ek set fleo (1-8)
Kantik Moiz ek kantik Pti Mouton (3, 4)
15 Mon ti vwar en lot siny, gran e ekstraordiner dan lesyel, i ti annan set lanz avek set fleo. Sa i bann dernyen fleo parski sa pou met en lafen avek lakoler Bondye. 2 Mon ti vwar en lanmer an ver melanze avek dife. Bann ki’n ranport laviktwar lo sa bebet sovaz, son stati ek sif ki koresponn avek son non ti pe debout o bor sa lanmer an ver e zot ti annan bann larp Bondye dan zot lanmen. 3 Zot ti pe sant kantik Moiz, lesklav Bondye e kantik sa Pti Mouton: “Sa ki ou’n fer i gran e merveye, Zeova,* Bondye Tou Pwisan. Ou ki Lerwa leternite, tou ou bann aksyon i drwat e vre. 4 Parski zis ou tousel ki fidel, lekel ki pa pou annan en gran respe* pour ou Zeova,* lekel ki pa pou glorifye ou non? Tou bann nasyon pou vin ador ou parski ou bann lalwa drwat in ganny revele.” 5 Apre sa, mon ti vwar landrwa sen, latant ladorasyon,* ouver dan lesyel. 6 Sa set lanz avek sa set fleo ti sorti dan landrwa sen, zot ti abiye dan bann rob linenn blan klate e zot ti annan en sentir annor otour zot lestoman. 7 Enn sa kat seriben ti donn sa set lanz set bol annor ranpli avek lakoler Bondye ki viv pour touzour e touzour. 8 Landrwa sen ti ranpli avek lafimen akoz laglwar ek pwisans Bondye. Personn pa ti kapab antre dan landrwa sen ziska ki sa set fleo sa set lanz ti’n fini pase.
^ Oubyen “latant temwannyaz.”